Kouluhallituksen kiertokirje oppilaiden poliittisesta toiminnasta 2
N:o 758

KOULUHALLITUS

Helsingissä, elokuun 30 päivänä 1933.

  K i e r t o k i r j e   valtion ja yksityisten oppikoulujen rehtoreille ja johtajille.

Viitaten tähän jäljennettyyn Opetusministeriön elokuun 14:ntenä 1933 päivättyyn kirjelmään sekä uudistaen siinä selostetun, marraskuun 13:ntena 1930 päivätyn kiertokirjeensä sisällön, Kouluhallitus kehoittaa Teitä pitämään huolta myöskin siitä, ettei oppilaita vedetä koulun ulkopuolellakaan mukaan aktiiviseen poliittiseen toimintaan.

Kouluhallituksen puolesta:

V.t.ylijohtaja A. J. TARJANNE

Kouluneuvos L. Puupponen

Jäljennös.

"VALTIONEUVOSTO

Opetusministeriö

Helsingissä,

14 päivänä elokuuta 1933.

N:o 1467.

Kouluhallitukselle.

Marraskuun 13 päivälle 1930 päivätyssä kiertokirjeessä on Kouluhallitus, jonka tietoon oli tullut, että oppikoulujen toverikuntia oli kehotettu aktiivisesti määräämään kantansa erääseen silloin päivän polttavaan valtiolliseen kysymykseen, kehottanut valtion ja yksityisten oppikoulujen rehtoreita ja johtajia, siihen nähden että koulu vastaa oppilaiden kasvatuksesta ja ulospäin suunnatusta esiintymisestä, pitämään huolta siitä, ettei toverikunta tai muut oppilasyhtymät ryhdy minkäänlaiseen valtiolliseen toimintaan, kaikkein vähimmin sellaiseen, joka sisältää hallituksen tai viranomaisten laillisia päätöksiä ja toimenpiteitä tarkoittavaa arvostelua, tahtomatta Kouluhallitus tällä luonnollisestikaan estää rehtoreita ja johtajia harkintansa mukaan sallimasta, että oppilaat toverikunnan kokouksissa keskustelevat valtiollisista kysymyksistä.

Tähän viitaten ja ottaen huomioon, että oppikoulujen oppilaita on jatkuvasti vedetty mukaan aktiiviseen poliittiseen toimintaan, jopa toisinaan tavalla, joka ei ole hyvien tapojen mukaista, Opetusministeriö, katsoen niihin haittoihin ja häiriöihin, joita koulunuorison osanotto sanotunlaiseen toimintaan tuottaa koulun kasvatukselliselle tehtävälle, kehottaa Kouluhallitusta uudistamaan mainitussa kiertokirjeessä lausutun kehoituksen, kohdistettuna myös oppilaiden esiintymiseen koulun ulkopuolella.

M i n i s t e r i   Oskari Mantere

Vanhempi hallitussihteeri J. W. Kahiluoto."

Jäljennöksen oikeaksi todistaa: Helsingissä, Kouluhallituksen kirjaajankonttorissa, elokuun 30 päivänä 1933.

Lempi Savonen

Kirjaaja

</div>

Lähde
Kansallisarkistossa oleva kouluhallituksen kansanopetusosaston II arkiston sidos Dc:1 kiertokirjeet 1929–1933.

Kouluhallituksen kiertokirjeet